**iluzionişti**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

captivi în oglinzile lumii

între noi timpul îşi scutură bagheta magică

cât să o luăm de la capăt în fiecare viaţă

mă cauţi

te chem

te pierd

mă câştigi

viaţa se recită uneori ca un poem

alteori se tace ca o rană

ne vom vindeca vreodată unul de celălalt

remediul existențial

care dintre noi îl va descoperi primul

adorm îmbrăcând cămașa ta

ca pe o iluzie a apropierii

mă trezesc rostindu-ți numele

zâmbești din oglinda mereu curată

a destinului paralel

până când o rază de speranță

cade perpendicular pe argintul inimii mele

și te aduce aici

iluzionistule

\*\*\*

pășim pe luciul lacului

ca între oglinzi paralele

pentru unii

prea frumos să fie adevărat

pentru alții

prea fragil să dureze

nimeni nu știe că existăm dintotdeauna

am gustat fructul interzis

înainte ca șarpele să ne cunoască

avem propriul paradis

fără reguli și dogme

fără semnul interzis

seara te recit ca pe-un poem

cu accent pe fiecare vocală

viața are formele tale

artistic pictate

uneori dulci

alteori amare

dependenți de fiecare culoare

înflorim ca o ninsoare de april

sub bagheta iluzionistului

liliana trif ioan grigoraș